钦定古今图书集成/明伦汇编/闺媛典/第074卷 > 唐有望妻张氏
## 钦定古今图书集成/明伦汇编/闺媛典/第074卷 > 唐有望妻张氏

按《溧阳县志》：张氏年十六，归邑庠生唐有望。唐病笃，
告其母曰：“男死新妇当善遣之。”张在侧曰：“此言何为
至哉？脱不讳，当与俱。”及唐没，取夫所佩刀淬之而自
佩。独处一室，甚严肃。适争嗣者语不择，张即引刀自
刺。家人夺其刀，将刲鹅以释争者连刺二鹅，血皆白，
见者心悸，捧刀藏焉。张乃绝食自缢死，尸垂泪三日。